Okresná prokuratúra Košice-okolie 
Štúrova 7, 041 47 Košice 	

Sp. zn. : 1 Pv 733/13/8806	Košice, 27.12.2013
EEČ : 2-65-406-2013

U Z N E S E N I E

Trestná vec:	neznámy páchateľ
Prečin:	Ublíženie na zdraví podľa § 156 odsek 1 Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátorka Okresnej prokuratúry Košice-okolie
Podľa § 215 odsek 2 písmeno b Trestného poriadku zastavujem trestné stíhanie.
    páchateľ dňa 29.04.2013 v čase okolo 19.45 hod. v rodinnom dome v obci XXXXX, okres XXXXX - okolie, po predchádzajúcej hádke fyzicky napadol XXXXX tým spôsobom, že jej do oblasti tváre hodil horúci tvaroh v gáze, čím takto poškodenej XXXXX spôsobil popáleniny trupu druhého stupňa s predpokladanou dobou liečenia nad 7 dní

lebo o skutku obvineného bolo už právoplatne rozhodnuté disciplinárne iným orgánom alebo orgánom príslušným na konanie o priestupku alebo o inom správnom delikte, cudzozemským súdom alebo iným cudzozemským orgánom príslušným na konanie o trestnom čine, priestupku alebo o inom správnom delikte a toto rozhodnutie možno považovať za dostačujúce

Odôvodnenie:
Uznesením povereného príslušníka Obvodného oddelenia PZ v Čani sp. zn. ČVS:ORP-1157/ČA - KS-2013 z 03.09. 2013  bolo začaté trestné stíhanie  vo veci prečinu ublíženia na zdraví podľa § 156 ods. 1 Trestného zákona a následne uznesením z 1.10.2013 bolo pre tento prečin vznesené obvinenie  XXXXX na tom skutkovom základe, že dňa 29.04.2013 v čase okolo 19.45 hod. v rodinnom dome v obci XXXXX, okres XXXXX - okolie, po predchádzajúcej hádke fyzicky napadol XXXXX tým spôsobom, že jej do oblasti tváre hodil horúci tvaroh v gáze, čím takto poškodenej XXXXX spôsobil popáleniny na hrudníku I. stupňa a popáleniny na krku vľavo II. stupňa s predpokladanou dobou liečenia do 14  dní.

    Proti uzneseniu o vznesení obvinenia si obvinený podal sťažnosť, v ktorej poukázal na to, že o skutku, ktorý je predmetom uznesenia o vznesení obvinenia, bolo rozhodnuté v priestupkovom konaní, pričom proti tomuto rozhodnutia podal odvolanie.   

    Dozorujúca prokurátorka  podľa § 194 ods. 1 písm. b) Trestného poriadku  vyhovela sťažnosti obvineného a zrušila napadnuté uznesenie povereného príslušníka PZ z 1.10.2013 o vznesení obvinenia. 

    Po skončení skráteného vyšetrovania poverený príslušník PZ v súlade s pokynom dozorujúcej prokurátorky predložil dňa 16.12.2013 vyšetrovací spis s návrhom na zastavenie trestného stíhania podľa § 215 ods. 2 písm. b) Trestného poriadku. 

    Výsledkami skráteného vyšetrovania bolo zistené, že uvedeného skutku sa mal dopustiť XXXXX. 

    Z rozhodnutia Obvodného úradu XXXXX - okolie č. ObU-KS-OVVS A/2013/04953 zo dňa 12.7.2013 vyplynulo, že XXXXX bol  pre vyššie uvedený skutok uznaný vinným z priestupku proti občianskemu spolunažívaniu podľa § 49 ods. 1 písm. d) zákona číslo 372/1990 Zb. o priestupkoch v znení neskorších predpisov a za tento priestupok mu bola uložená pokuta vo výške 30 eur.

    Na základe odvolania XXXXX Okresný súd XXXXX, odbor opravných prostriedkov rozhodnutím  spisové číslo : OU-KE-OOP-2013/00035 z 31.10.2013 odvolanie menovaného zamietol a rozhodnutie Obvodného úradu XXXXX - okolie, odboru všeobecnej vnútornej správy,  č. ObU-KS-OVVS A/2013/04953 zo dňa 12.7.2013 potvrdil.

    Z hľadiska formálnej stránky týmto činom boli naplnené pojmové znaky skutkovej podstaty prečinu ublíženia na zdraví  podľa  § 156 ods. 1  Trestného zákona.
 
    Podľa § 10 ods. 2 Trestného zákona však nejde o prečin, ak vzhľadom na spôsob vykonania činu a jeho následky, okolnosti, za ktorých bol čin spáchaný, mieru zavinenia a pohnútku páchateľa je jeho závažnosť nepatrná.
     
    Hodnotiac tieto skutočnosti som dospela k záveru, že závažnosť tohto činu je nepatrná. 

    Keďže o tomto skutku bolo už právoplatne rozhodnuté orgánom príslušným na konanie o priestupku a toto rozhodnutie možno považovať za dostačujúce, bolo potrebné podľa § 215 ods. 2 písm. b) Trestného poriadku zastaviť  trestné stíhanie vedené vo veci prečinu ublíženia na zdraví podľa § 156 ods. 1 Trestného zákona.  

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Mária Rybovičová
prokurátorka